钦定古今图书集成/理学汇编/文学典/第259卷 > 《宋史职官志》 > 《给券》
## 钦定古今图书集成/理学汇编/文学典/第259卷 > 《宋史职官志》 > 《给券》

文武群臣奉使于外藩郡，入朝，皆往来备饔饩。又有
宾幕军将、随身牙官、马驴、橐驼之差，节察俱有宾幕
以下。中书、枢密、三司使有随身而无牙官军将，随诸
司使以上有军将橐驼。

馀皆有牙官马驴，惟节察有宾幕。

诸州及四夷贡奉使、诸司职掌祗事者，亦有给焉。

四夷有译语、通事、书状、换衣、十券、头首领、部署、子弟之名。贡奉使有厅头、子将、推船、防授之名，职掌有傔。

京朝官三班外任无添给者，止续给之。京府按事，畿
内幕职、州县出境比较钱谷，覆按刑狱，并给券。其赴
任川陜者给驿券，赴福建、广南者，所过给仓券，入本
路给驿券，皆至任则止。车驾巡幸，群臣扈从者，中书、
枢密、三司使给馆券，馀官给仓券。